Doležal, Andrej, minister dopravy a výstavby SR (2020-07-14):
Vážený pán predsedajúci, vážené panie poslankyne, vážení páni poslanci, dovoľte mi, aby som uviedol vládny návrh zákona, ktorým sa mení jednak zákon o elektronických komunikáciách č. 351 a ktorým sa rovnako mení a dopĺňa aj zákon č. 355 o ochrane, podpore a rozvoji verejného zdravia. Vláda Slovenskej republiky vypracovala predložený návrh zákona najmä preto, aby sme dokázali zákazníkom v zahraničí, to jest zákazníkom, ktorí sú v nebezpečných krajinách, v závislosti od lokality vedeli poslať informáciu o tom, že sa nachádzajú v tzv. červenej alebo nebezpečnej zóne. (Pre ruch v sále urobil minister krátku pauzu.) Ďakujem pekne. Zároveň, čo je ešte dôležitejšie okrem toho, že chceme informovať zákazníkov telekomunikačných spoločností, to znamená našich občanov v zahraničí takýmito správami, ktoré sú v záujme ochrany verejného zdravia, tak kľúčovým bodom návrhu tohto zákona je bod č. 4, v ktorom hovoríme o tom, že Úrad verejného zdravotníctva môže požiadať telekomunikačného operátora o zoznam telefónnych čísiel, ktoré boli v tzv. nebezpečnej krajine, a môže s týmto zoznamom telefónnych čísiel ďalej pracovať. Je dôležité hneď teraz uviesť, že sa nejedná o narábanie s osobnými údajmi, keďže od operátora nedostávame informáciu, resp. Úrad verejného zdravotníctva nedostáva informáciu o tom, v ktorej krajine občan bol. Nedostáva informáciu o tom, kto to bol. Dostáva len informáciu, že telefónne číslo XY bolo v nebezpečnej krajine. Úrad verejného zdravotníctva následne toto telefónne číslo porovná s telefónnymi číslami tých zodpovedných občanov, ktorí sa po návrate z červených, nebezpečných krajín zaregistrovali na Úrade verejného zdravotníctva, a porovnaním týchto zoznamov získa Úrad verejného zdravotníctva zoznam telefónnych čísel tzv. nezodpovedných občanov, ktorí si nesplnili svoju povinnosť a nezaregistrovali sa na Úrade verejného zdravotníctva, resp. nepostupovali v zmysle pokynov Úradu verejného zdravotníctva. Celý tento návrh zákona je smerovaný na nezodpovedných občanov, na tých, ktorí nerešpektujú pravidlá, ktoré nastavil Úrad verejného zdravotníctva. Momentálne tie pravidlá sú nastavené tak, že po návrate z tzv. nebezpečnej, červenej krajiny sa máte zaregistrovať, do xy hodín sa máte zaregistrovať na Úrade verejného zdravotníctva, máte absolvovať test, resp. postupovať v zmysle pokynov Úradu verejného zdravotníctva. Celý tento návrh zákona je zameraný na to, aby sme odhalili tých, ktorí boli v červených krajinách a nezaregistrovali sa, resp. neposlúchajú pokyny Úradu verejného zdravotníctva. Zdôrazňujem, nedochádza k nakladaniu s osobnými údajmi, keďže telefónne číslo nie je osobný údaj. Je to údaj. Ak Úrad verejného zdravotníctva teda bude disponovať zoznamom telefónnych čísiel, ktoré sa nezaregistrovali po návrate zo zahraničia, Úrad verejného zdravotníctva následne bude tieto telefónne čísla kontaktovať a bude žiadať príslušných občanov o súčinnosť, to znamená, aby prišli na Úrad verejného zdravotníctva, resp. aby postupovali v zmysle pokynov Úradu verejného zdravotníctva. To znamená, dali sa testovať, prípadne išli do domácej karantény, akékoľvek opatrenia Úrad verejného zdravotníctva určí. Ak občan nebude súčinný, Úrad verejného zdravotníctva postúpi toto telefónne číslo príslušným orgánom, obvykle polícii, vyšetrovateľom, tak aby tohto konkrétneho vlastníka telefónneho čísla, resp. majiteľa, ktorý s ním bol v zahraničí, aby ho dopátrali, ale to už nie je predmetom tohto zákona. Tento zákon rieši proces a procesy, za ktorých Úrad verejného zdravotníctva môže pristupovať k týmto údajom. V článku č. IV je detailne popísané, ako Úrad verejného zdravotníctva získava tieto, tieto údaje. Zdôrazňujem, nie sú to osobné údaje, sú to len údaje, je to jedno telefónne číslo, alebo teda o tom účastníkovi je to len telefónne číslo. Je dôležité povedať, že po spracovaní týchto údajov sú tieto údaje na Úrade verejného zdravotníctva zmazané. Je dôležité povedať, že telekomunikačný operátor má povinnosť vyhovieť žiadosti úradu do 24 hodín; úrad môže žiadať akúkoľvek, akékoľvek časové obdobie od operátora do histórie. To znamená, obvyklá tá žiadosť môže, môže vyzerať približne takto: Úrad verejného zdravotníctva žiada telekomunikačného operátora: Prosím, poskytnite mi zoznam telefónnych čísel, ktoré boli v červených krajinách za posledných 14 dní a zároveň vstúpili na Slovensko za posledných päť dní. Hej, takto obvykle bude tá žiadosť vyzerať. Aby sme dokázali pokryť aj situácie, kedy občan vycestoval napríklad do nebezpečnej krajiny, ako je dnes Bulharsko, a následne potom po dvoch týždňoch išiel do bezpečnej krajiny, ako je Chorvátsko, tak je dôležité, aby Úrad verejného zdravotníctva veľmi zodpovedne nastavil tú lehotu, za ktorú, ako moc hlboko dozadu bude posudzovať túto cestovateľskú anamnézu. Čiže ak si úrad vypýta dáta za šesť týždňov dozadu, tak tam spadne aj ten, ktorý bol najskôr v nebezpečnej a potom v bezpečnej krajine. Áno, priznávam, môže sa stať v prípade oblastí, ktoré sú prihraničné, to znamená, som v Chorvátsku, prepína ma mobilný operátor do Srbska, alebo som na Slovensku, mobilný operátor ma prepne omylom, keď som blízko hranice, do Ukrajiny alebo na Ukrajinu. Tieto anomálie alebo technické nuansy bude riešiť telekomunikačný operátor v súčinnosti s Úradom verejného zdravotníctva. Takže áno, priznávam, nie je to ideálny stav, napríklad môže sa stať, že niekto vycestuje do zahraničia a prinesie si so sebou SIM kartu, ktorú kúpi a po návrate zo zahra... a používa ju v zahraničí a po návrate zo zahraničia ju zničí, jednoducho tá SIM karta nebude dostupná, ale toto sú naozaj okrajové prípady. Nám ide o tú masu. Nám ide o to, vyslať verejnosti signál, že máme nástroj na to, aby sme tých nezodpovedných občanov dopátrali a zamedzili ďalšiemu šíreniu nákazy bez toho, aby sme museli prijať, prijímať tie hard opatrenia, tie tvrdé opatrenia. My nechceme zatvárať hranice, chceme však postihovať tých nezodpovedných, ktorí neplnia tie pravidlá. To znamená, ak niekto príde z nebezpečnej krajiny, on už dnes má povinnosť sa zaregistrovať, otestovať, prípadne ísť do nariadenej karantény Úradom verejného zdravotníctva. Celý tento zákon je len o tých, ktorí sú nezodpovední a tieto pravidlá nedodržiavajú. Je to aj o signáli, ktorý vyšleme verejnosti, že o týchto nezodpovedných občanoch vieme. Toľko v skratke. Ja som, samozrejme, pripravený reagovať na diskusiu v rozprave. Nateraz veľmi pekne ďakujem.